รัฐบาลไทย-ข่าวทำเนียบรัฐบาล-กระทรวงคมนาคมชี้แจง กรณีความล่าช้าในการแก้ไขปัญหารถบรรทุกน้ำหนักเกิน และส่วยสติ๊กเกอร์
วันเสาร์ที่ 11 พฤศจิกายน 2560
กระทรวงคมนาคมชี้แจง กรณีความล่าช้าในการแก้ไขปัญหารถบรรทุกน้ําหนักเกิน และส่วยสติ๊กเกอร์
โฆษกกระทรวงคมนาคม ชี้แจงกรณีความล่าช้าในการแก้ไขปัญหารถบรรทุกน้ําหนักเกิน และส่วยสติ๊กเกอร์
วันที่ 10 พฤศจิกายน 2560 นายสราวุธ ทรงศิวิไล ผู้ตรวจราชกระทรวงคมนาคมและโฆษกกระทรวงคมนาคม ชี้แจงกรณีความล่าช้าในการแก้ไขปัญหารถบรรทุกน้ําหนักเกิน และส่วยสติ๊กเกอร์ ตามที่ปรากฏในหน้าหนังสือพิมพ์ไทยรัฐ ฉบับเมื่อวันที่ 9 พฤศจิกายน 2560 คอลัมน์หมายเหตุประเทศไทย ว่า กระทรวงคมนาคมได้มีนโยบายในการดูแลรักษาสภาพทางหลวงและทางหลวงชนบท ที่อยู่ภายใต้ความรับผิดชอบของกระทรวงคมนาคม อันเป็นสาธารณะสมบัติของชาติ โดยใช้มาตรการความเข้มงวดในการกํากับ ดูแล เข้มงวดทางกฎหมาย และมีแนวทางการดําเนินงาน และผลการดําเนินงานเป็นที่ประจักษ์และมีความคืบหน้ามากที่สุดในปีที่ผ่านมา ดังนี้
การจับกุมรถบรรทุกน้ําหนักเกิน
กรมทางหลวง ได้ดําเนินการจับกุมรถบรรทุกน้ําหนักเกินกว่าที่กฎหมายกําหนด ที่สถานีตรวจสอบน้ําหนักและการจัดหน่วยตรวจสอบน้ําหนักเคลื่อนที่ (Spot Check) จากทุกสถานีฯ และหน่วยเฉพาะกิจส่วนกลาง ทําการออกสุ่มตรวจสอบน้ําหนักยานพาหนะทั่วประเทศ ซึ่งผลการดําเนินงานในปีงบประมาณ 2560 สามารถจับกุมรถบรรทุกน้ําหนักเกินกว่ากฎหมายกําหนดได้ 4,454 คัน ซึ่งมีปริมาณการจับกุมมากกว่าปี 2559 (จับกุมได้ 1,240 คัน) ถึง 3.6 เท่า และเปิดศูนย์รับเรื่องร้องเรียนหมายเลข 1586 กด 5 โดยให้บริการตลอด 24 ช.ม. ซึ่งประชาชนสามารถแจ้งปัญหาการบรรทุกน้ําหนักเกินบนทางหลวง ชี้เบาะแสข้อมูลที่เป็นประโยชน์กับทางราชการ โดยสํานักงานควบคุมน้ําหนักยานพาหนะ (สคน.) กรมทางหลวง จะดําเนินการจัดส่งเจ้าหน้าที่ลงพื้นที่ตรวจสอบเพื่อแก้ไขปัญหาและนําข้อมูลมาปรับปรุงการดําเนินงานให้มีประสิทธิภาพและประสิทธิผลต่อไป
กรมทางหลวงชนบท ได้ดําเนินการจัดตั้งด่านชั่งน้ําหนัก สถานีตรวจสอบน้ําหนักยานพาหนะ และการสุ่มตรวจโดยบูรณาการร่วมกันทั้งภาครัฐและเอกชน และมีมาตรการใช้กล้องวงจรปิดในการติดตามตรวจสอบการปฏิบัติงานของเจ้าหน้าที่อย่างเข้มงวดในเส้นทางหลวงชนบทที่รับผิดชอบ
กรมการขนส่งทางบก ได้กําหนดให้ผู้ตรวจการทั่วประเทศวางแผนออกตรวจสอบ และจับกุมรถบรรทุก ที่มีการแก้ไขดัดแปลงตัวถังเพื่อให้สามารถบรรทุกได้เกินกว่าที่กฎหมายกําหนด ซึ่งใช้มาตรการเปรียบเทียบปรับ ทั้งผู้ขับรถและผู้ประกอบการขนส่งในอัตราสูงสุดทุกกรณี พ่นเครื่องหมาย “ห้ามใช้” และสั่งผู้ประกอบการขนส่ง นํารถไปแก้ไขให้ถูกต้องก่อนและนํากลับมาตรวจสภาพอีกครั้งก่อนอนุญาตให้นํากลับมาใช้งานต่อไป รวมทั้งเข้มงวดกวดขันการตรวจสภาพรถประจําปีเพื่อป้องกันการดัดแปลงรถด้วย ตลอดจนการบังคับใช้มาตรการพักใช้/เพิกถอนใบอนุญาตขับรถ ใบอนุญาตประกอบการขนส่ง กรณีที่พบการการกระทําผิดซ้ํา รวมทั้งทําการบันทึกประวัติการกระทําความผิดเพื่อประกอบการพิจารณาต่อใบอนุญาตขับรถ/ใบอนุญาตประกอบการขนส่งด้วย
การป้องปรามรถบรรทุกน้ําหนักเกิน
สําหรับการแก้ไขปัญหาในเส้นทางถนนสายหลัก กรมทางหลวงได้ดําเนินการลดระยะเวลา และขั้นตอน การออกใบอนุญาตเดินรถบนทางหลวงของรถบรรทุกนอกประกาศผู้อํานวยการทางหลวงพิเศษ ผู้อํานวยการทางหลวงแผ่นดินและผู้อํานวยการทางหลวงสัมปทาน ให้แล้วเสร็จภายใน 15 วัน (ทุกรายการที่มีน้ําหนักไม่เกิน 150 ตัน) จากเดิมมีระยะเวลาดําเนินการทั้งสิ้น 61 วัน ผ่านการจัดสร้างศูนย์ One Stop Service และจัดทําฐานข้อมูลสารสนเทศภูมิศาสตร์ (GIS) เพื่อเพิ่มประสิทธิภาพ ลดขั้นตอนและระยะเวลาในการขออนุญาตเดินรถบนทางหลวงของรถนอกประกาศฯ ที่มีน้ําหนัก น้ําหนักบรรทุก หรือน้ําหนักลงเพลาเกินกว่าที่กําหนด โดยจะเร่งดําเนินการจัดเตรียมความพร้อมในการปฏิบัติงานควบคู่กับการศึกษาทางวิชาการให้สามารถเริ่มดําเนินการทดสอบระบบภายในปี 2561 และกรมการขนส่งทางบกกําหนดให้ผู้ประกอบการขนส่ง ต้องจัดทําใบกํากับการขนส่ง ติดไว้กับรถขณะทําการขนส่งสินค้า เพื่อให้หน่วยงานที่เกี่ยวข้องตรวจสอบข้อมูลสินค้าที่ขนส่ง เช่น ประเภท ปริมาณสินค้า เส้นทางที่ขนส่ง เป็นต้น เพื่อเป็นการควบคุมกํากับดูแลผู้ประกอบการขนส่งให้ปฏิบัติตามกฎหมาย
การวางแนวทางมาตรการแก้ไขปัญหารถบรรทุกน้ําหนักเกินอย่างยั่งยืน
กรมทางหลวง ได้ทดลองดําเนินโครงการรถบรรทุกสีขาวประจําจังหวัดฉะเชิงเทรา ซึ่งเป็นนโยบายประชารัฐ เป็นความร่วมมือระหว่างกระทรวงคมนาคม กระทรวงมหาดไทย และภาคเอกชนผู้ประกอบการ ที่มีผลการดําเนินงานในการแก้ไขปัญหาการบรรทุกน้ําหนักเกินกว่าที่กฎหมายกําหนดเป็นที่น่าพอใจ โดยบูรณาการแก้ไขปัญหาการบรรทุกน้ําหนักเกินกว่าที่อัตรากฎหมายกําหนดให้คลอบคลุมทุกจังหวัดทั่วประเทศ และให้มีการลงนามข้อตกลงร่วม (MOU) ควบคุมการบรรทุกน้ําหนักของรถบรรทุกในความรับผิดชอบ ให้เป็นไปตามที่กฎหมายกําหนด ติดตั้งเครื่องชั่งน้ําหนักและทําการตรวจสอบรถบรรทุกก่อนเดินรถบนทางหลวงทุกครั้ง วางกรอบแนวทางการดําเนินงานขององค์กรโดยคํานึงถึงหลักความรับผิดชอบต่อสังคมและสิ่งแวดล้อมขององค์กร Corporate Social Responsibility (CSR) และการสร้างเครือข่ายในการแจ้งข้อมูลข่าวสารรถบรรทุกน้ําหนักเกิน ชี้เบาะแสที่เป็นประโยชน์ เพื่อนําไปสู่การจับกุมผู้กระทําผิดส่งดําเนินการตามกฎหมาย และนําข้อมูลมาพัฒนาการทํางานด้านการควบคุมน้ําหนักยานพาหนะให้มีประสิทธิภาพมากยิ่งขึ้น ซึ่งขณะนี้อยู่ระหว่างการขยายแนวทางการดําเนินงานไปครอบคลุมทุกจังหวัดทั่วประเทศ
กรมทางหลวง และกรมทางหลวงชนบท อยู่ระหว่างการแก้ไขปัญหาอย่างยั่งยืนโดยการศึกษาเพื่อการแก้ไขกฎหมายที่เกี่ยวข้องกับการควบคุมน้ําหนักยานพาหนะให้มีความทันสมัย และสามารถบังคับใช้ได้อย่างมีประสิทธิภาพ จะแล้วเสร็จภายในเดือน เมษายน 2561 โดยศึกษาและแก้ไขในประเด็นเกี่ยวกับ เช่น การกําหนดให้มีการเก็บค่าธรรมเนียมการบรรทุกเกินกว่าที่กฎหมายกําหนด/ แก้ไขบทลงโทษจากโทษอาญา ทั้งจําทั้งปรับ/ เพิ่มบทลงโทษเพื่อเอาผิดเจ้าของสินค้าหรือผู้ประกอบการ ที่มีส่วนทําให้เกิดการบรรทุกน้ําหนักเกิน/ กําหนดบทลงโทษ กรณีรถบรรทุกฝ่าฝืนหรือหลบเลี่ยงไม่เข้าตรวจสอบน้ําหนักยานพาหนะที่สถานีตรวจสอบน้ําหนัก
โครงการปรับปรุงและเพิ่มศักยภาพของศูนย์ควบคุมส่วนกลางฯ เพื่อให้เป็นศูนย์กลางการควบคุมน้ําหนักรถบรรทุกของอาเซียน ตามนโยบายของรัฐมนตรีว่าการกระทรวงคมนาคม ในการใช้เทคโนโลยีระบบขนส่งอัจฉริยะสมัยใหม่ในการควบคุมและตรวจสอบน้ําหนักรถบรรทุกบนทางหลวง และแก้ไขปัญหาการบริหารจัดการฐานข้อมูลขนาดใหญ่ในระยะยาว บูรณาการข้อมูลจากระบบชั่งน้ําหนักและระบบอัตโนมัติบนทางหลวงทั่วประเทศ เพื่อเพิ่มขีดความสามารถในการควบคุมและตรวจสอบน้ําหนักรถบรรทุกบนทางหลวง และสนับสนุนการตัดสินใจในการกําหนดยุทธศาสตร์เพื่อรองรับระบบโลจิสติกส์ของโครงข่ายสถานีตรวจสอบน้ําหนักที่เพิ่มขึ้นในอนาคต
การแก้ไขปัญหาเรื่องส่วยสติ๊กเกอร์ กระทรวงคมนาคมมีนโยบายเข้มงวดเด็ดขาดในการแก้ไขปัญหาดังกล่าว
กรมทางหลวง โดยสํานักงานควบคุมน้ําหนักยานพาหนะ (สคน.) ได้ดําเนินการให้สถานีตรวจสอบน้ําหนักทั่วประเทศ จํานวน 71 แห่ง ออกสุ่มตรวจสอบน้ําหนักทั้งภายในจังหวัดและจังหวัดใกล้เคียง และจัดตั้งหน่วยเฉพาะกิจ 4 หน่วย ออกสุ่มตรวจสอบน้ําหนักรถบรรทุกทั่วประเทศ เพื่อตรวจสอบการทํางานของแต่ละสถานีฯ อีกชั้นหนึ่ง และในปี 2562 ทาง สคน. จะจัดตั้งหน่วยเฉพาะกิจเพิ่มขึ้นให้ได้ 10 หน่วย เพื่อเพิ่มประสิทธิภาพการปฏิบัติงานในการควบคุมน้ําหนักของรถบรรทุกให้ประสบผลสําเร็จยิ่งขึ้นต่อไป
กรมทางหลวงชนบท ได้เพิ่มกําลังเจ้าหน้าที่และใช้ความเข้มงวดในการดําเนินงานในการดําเนินการโดยสันนิษฐานว่า ถ้าผู้ขับขี่ไม่เข้าชั่งน้ําหนักตามคําสั่งของเจ้าหน้าที่ให้สันนิษฐานว่ายานพาหนะนั้นไม่เป็นไปตามประกาศของผู้อํานวยการทางหลวง
กรมการขนส่งทางบก ได้สั่งการให้เจ้าหน้าที่ทั่วประเทศ ห้ามมิให้มีการเรียกรับผลประโยชน์ในทุกรูปแบบมิฉะนั้นจะมีการลงโทษสูงสุดในทุกกรณี ตลอดจนการใช้เทคโนโลยีระบบ GPS ในการเชื่อมโยงข้อมูลการเดินรถจากศูนย์ฯ เพื่อเฝ้าระวัง และติดตาม ควบคุมจากส่วนกลางอีกชั้นหนึ่ง
------------------------